Kleur | Slaai Sonder Blare
Ek wil nie rooi sien nie. Of rooi onder die kraag wees nie. Of my moermetertjie in die rooi druk nie. Om propvol aggressie en woede te wees, is sinneloos, want kwaad kan nie geboorte skenk aan iets goed nie. Natuurlik word ek kwaad as ek sien hoe my pragtige Vaderland verniel word deur barbare. Ek word vies as ek nie net een blokkie sjokolade eet nie, maar sommer die hele plak. My bloed begin borrel as minibussies nie die padreëls gehoorsaam nie en onskuldige mense se lewens in gevaar stel. Ek word kwaad as iemand (soos Manlief) die melkbottel leeg terugsit in die yskas. Maar ek hou nie daarvan om hand aan hand met woede te loop nie.
Ek wil nie blou voel nie. Mens word moedeloos oor Binnelandse Sake, voel magteloos oor werke nietig verklaar word, ervaar hopeloosheid as wonderlike potte nie hul deksels vind nie. Dis nie altyd maklik om die saak blou-blou te laat staan nie, maar soms moet mens kan wegstap sonder om terug te kyk. Johannes het gesing dat al lê die berge nog so blou, is dit jou woorde wat ek altyd sal onthou… en dit maak ons weemoedig, neerslagtig en steel ons opwinding.
Ek wil nie in 'n swart gat beland nie. Maar depressie vra nie toestemming om sy huis in jou kop te laat nesskop nie.
Ek wil nie in die grougryswêreld van sinisme verdwaal nie. In Suid-Afrika blyk dit al hoe moeiliker te word om die positiwiteit raak te sien. Die wonderwerke is daar, daagliks, maar dit word verskans agter al hoe meer sleg en wanhoop.
Ek wil in geel giggel en in pienk hartjies verf. Ek wil so koel en kalm wees soos 'n groen walm. Want nes die reënboog ons kleurvolle hoop gee na die donker storm, net so is my gemoed op soek na 'n goeie invloed.
Ek lees elke aanhaling wat my aanspoor om in kleur te leef. Ek herhaal matra vir mantra om my brein positief te programmeer. Ek hou my kinders stywer vas, is dankbaar vir elke klein genadegawe en koester my vryheid met longe vol vars lug. In die reënboogland is een van die grootste uitdagings beslis kleurblindheid.
One thought on "Kleur"
Augustus 23, 2016 at 3:58 nm
My slaai het vamiddag verlep toe ek n Fb. pos oopmaak van GEMS en sien hulle neig die afgrond in en ons bly agter op die rand sonder n fonds!!!! Skuus, nou's jou hele mooi kleurkaart opgemors met swart!!